Dosar penal

Un şofer oprit pentru control în miez de noapte, pe o stradă din Şcheia, a refuzat să fie verificat cu etilotestul ori să-i fie recoltate probe biologice, declarând că a consumat băuturi alcoolice şi este conştient că va rezulta o valoare mare. Poliţiştii i-au respectat decizia şi, în prezenţa unui martor asistent, i-au întocmit dosar penal pentru infracţiunea de refuz de recoltare de mostre biologice, în vederea stabilirii alcoolemiei, infracţiune pedepsită mai aspru decât cea de consum de alcool în sine.

Totul s-a întâmplat în noaptea de vineri spre sâmbătă, la miezul nopţii, când un echipaj format dintr-un poliţist rutier şi un jandarm, care patrula pe strada Mihoveni, a observat un autoturism VW Golf care era condus în mod sinuos.

La volan a fost identificat Vasile S., în vârstă de 46 de ani, din municipiul Suceava, care le-a declarat agenţilor că a consumat alcool cu un văr de-al său. Cum a refuzat să-i fie luate probe de sânge, bărbatul va răspunde pentru infracţiunea de refuz de recoltare a probelor biologice de sânge şi riscă închisoare de la 1 la 5 ani, fără a exista posibilitatea de a scăpa doar cu o amendă.